સ્ત્રી-પુરુષ વચ્ચે જ્યારે પ્રેમ-સંબંધ હોય છે ત્યારે એમાં સમર્પણ અને સાંનિધ્ય હોય છે. આ જ સંબંધ જ્યારે લગ્નમાં પરિણમે છે ત્યારે સમર્પણનું સ્થાન આધિપત્ય અને સાંનિધ્યનું સ્થાન જવાબદારી લઇ લે છે. હજી ગઇકાલ સુધી ચમેલીના બાગમાં, એકમેકના હાથમાં આંગળા ગૂંથીને જન્મોજનમ સાથે રહેવાના સપના નિહાળતા અને આ જન્મમાં કદી ના છોડવાના કોલ આપતા બે યુવાન હૈયાઓ લગ્નના છ મહિનામાં જ એકબીજાથી ધરાઇ જાય છે. એટલું જ નહીં, પણ એકબીજાની પ્રશંસા કરવાને બદલે એ બેય જાણે કે ‘એક બીજા’ની કરવા માંડે છે! બે પ્રેમીઓ જ્યારે પ્રેમસંબંધમાંથી લગ્નગ્રંથિના બંધનમાં બંધાય છે ત્યારે પ્રેમનું સુગંધિત તળાવ કેમ ગંધાય છે? સ્ત્રી-પુરુષ વચ્ચેના સંબંધોમાં આવું કેમ થાય છે? શું સ્ત્રી-પુરુષ જ્યારે પતિ-પત્ની બની જાય છે ત્યારે એમાં 247ના સહવાસને કારણે કડવાશ આવી જાય છે? કે પછી પ્રેમી-પ્રેમિકા તરીકે એકમેકને પામી લીધા પછી એ બેય વચ્ચે પતિ-પત્ની તરીકે ‘માપવા’ની હોડ ચાલે છે? હજી ગઇકાલ સુધી આંખમાં અંજાયેલા કોડ, આજે ભારેખમ લોડ બનીને હૈયાને કેમ ભરી દે છે? એ વિચારવા જેવો પ્રશ્ર્ન છે.